Προτάσεις του γενικού εισαγγελέα Gulmann της 27ης Οκτωβρίου 1993. - HANS IRSFELD OHG ΚΑΤΑ BUNDESANSTALT FUER LANDWIRTSCHAFTLICHE MARKTORDNUNG. - ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ: HESSISCHER VERWALTUNGSGERICHTSHOF - ΓΕΡΜΑΝΙΑ. - ΒΟΕΙΟ ΚΡΕΑΣ - ΕΝΙΣΧΥΣΗ ΣΤΗΝ ΙΔΙΩΤΙΚΗ ΑΠΟΘΕΜΑΤΟΠΟΙΗΣΗ - ΤΕΜΑΧΙΑ ΚΡΕΑΤΟΣ ΑΠΟ ΧΟΝΔΡΑ ΒΟΟΕΙΔΗ - ΠΡΟΩΡΗ ΜΕΡΙΚΗ ΑΠΟΣΥΡΣΗ ΑΠΟ ΤΟΥΣ ΧΩΡΟΥΣ ΑΠΟΘΗΚΕΥΣΕΩΣ - ΠΡΟΫΠΟΘΕΣΕΙΣ ΓΕΝΕΣΕΩΣ ΤΟΥ ΔΙΚΑΙΩΜΑΤΟΣ ΕΝΙΣΧΥΣΕΩΣ. - ΥΠΟΘΕΣΗ C-374/92.



Συλλογή της Νομολογίας του Δικαστηρίου 1994 σελίδα I-00301



Προτάσεις του γενικού εισαγγελέα

++++

Κύριε Πρόεδρε,

Κύριοι δικαστές,

1. Το Hessischer Verwaltungsgerichtshof υπέβαλε στο Δικαστήριο προδικαστικό ερώτημα ως προς την ερμηνεία του κανονισμού 2267/84 της Επιτροπής, για την πρόβλεψη χορηγήσεως ενισχύσεως που προκαθορίζεται κατ' αποκοπή στην ιδιωτική αποθεματοποίηση σφαγίων, ημιμορίων σφαγίου, οπισθίων και εμπροσθίων τεταρτημορίων στον τομέα του βοείου κρέατος (1).

2. Για την κατανόηση του ιστορικού του υποβληθέντος ερωτήματος αρκεί να επισημάνω τα επόμενα πραγματικά περιστατικά.

3. Η προσφορά βοείου κρέατος στην κοινή αγορά υπήρξε μέχρι τώρα δυσανάλογα μεγάλη. Μπορεί να μειωθεί αν οι παραγωγοί αποθεματοποιούν βόειο κρέας η Κοινότητα μπορεί να προωθήσει αυτή την αποθεματοποίηση, χορηγώντας για τον σκοπό αυτό ενισχύσεις. Αντικείμενο του αναφερθέντος κανονισμού είναι η χορήγηση αυτών των ενισχύσεων. Πρέπει να συντρέχουν ορισμένες προϋποθέσεις για να μπορεί να χορηγείται η ενίσχυση, π.χ. η αποθεματοποίηση να έχει ορισμένη διάρκεια, να περιλαμβάνει επαρκώς μεγάλες παρτίδες κρέατος και να μην επιτρέπεται να πραγματοποιείται η έξοδος από την αποθήκη προ της συμφωνηθείσας χρονικής περιόδου αν δεν έχει παρέλθει ορισμένο ελάχιστο χρονικό διάστημα αποθηκεύσεως.

4. Κατά τον κανονισμό της Επιτροπής, είναι δυνατόν να χορηγούνται ενισχύσεις για την αποθεματοποίηση σφαγίων και ημιμορίων σφαγίων καθώς και εμπροσθίων και οπισθίων τεταρτημορίων. Ο κανονισμός επιτρέπει τη δυνατότητα το κρέας να αποστεώνεται πριν από την αποθεματοποίηση. Κατά την αποστέωση, το κρέας κόπτεται σε διάφορα τεμάχια, όπως πλευρές, στέρνο, κνήμη και κοιλιακό τοίχωμα. Η αποστέωση έχει το προτέρημα ότι εξοικονομείται χώρος αποθηκεύσεως.

5. Το άρθρο 4, παράγραφος 2, του κανονισμού ορίζει ότι ο συμβαλλόμενος δικαιούται έναντι ανάλογης μειώσεως της ενισχύσεως να περιορίζει την αποθεματοποίηση σε 90 % της ποσότητας του κρέατος για την οποία είχε συναφθεί σύμβαση.

6. Η προκειμένη υπόθεση αφορά την αποθεματοποίηση μεγάλης παρτίδας αποστεωμένων εμπροσθίων τεταρτημορίων εκ μέρους γερμανικής επιχειρήσεως, για την οποία η Κοινότητα θα χορηγούσε ενίσχυση. Αρχικά, αποθηκεύθηκε όλη η ποσότητα για την οποία είχε εγκριθεί η ενίσχυση.

Εντούτοις, η επιχείρηση θέλησε πριν από τη λήξη του ελαχίστου χρονικού διαστήματος αποθηκεύσεως να εξαγάγει από την αποθήκη ένα μέρος του αποθηκευθέντος κρέατος, τηρουμένου του αναφερθέντος κανόνα του 90 %. 'Ηταν της γνώμης ότι το άρθρο 4, παράγραφος 2, του κανονισμού περιέχει την απαιτουμένη νομική βάση γι' αυτή την εκ των υστέρων έξοδο από την αποθήκη και, σύμφωνα με τις υπάρχουσες πληροφορίες, οι γερμανικές αρχές συμμερίζονταν την άποψη αυτή. Εξάλλου, η Επιτροπή τάχθηκε υπέρ της απόψεως αυτής.

7. Στην υπόθεση αυτή, η διαφορά ανέκυψε λόγω του ότι η επιχείρηση δεν πήρε από την αποθήκη ολόκληρα αποστεωμένα εμπρόσθια τεταρτημόρια αλλά μόνο τμήματα αυτών. 'Ενα εμπρόσθιο τεταρτημόριο περιλαμβάνει, όπως αναφέρθηκε, διάφορα τεμάχια όπως πλευρές, στέρνο, κνήμη, κοιλιακό τοίχωμα κ.λπ. Η επιχείρηση δεν πήρε από την αποθήκη κνήμες και κοιλιακά τοιχώματα.

8. Οι γερμανικές αρχές ισχυρίστηκαν ότι η επιχείρηση δεν τήρησε τον καθοριζόμενο στο άρθρο 4, παράγραφος 2, κανόνα του 90 %, ο οποίος έχει την έννοια ότι επιτρέπεται να εξέρχονται από την αποθήκη μόνον ολόκληρα αποστεωμένα εμπρόσθια τεταρτημόρια, και για τον λόγο αυτόν αρνήθηκαν να της δώσουν την ενίσχυση. Η επιχείρηση βάλλει κατά της ερμηνείας αυτής του άρθρου 4, παράγραφος 2, του κανονισμού.

Στην προκειμένη υπόθεση είναι αναμφισβήτητο ότι η επιχείρηση ετήρησε τον κανόνα του 90 % μόνο σε περίπτωση που ο υπολογισμός του 90 % δεν έχει σημασία για το ποια τμήματα του αποθεματοποιηθέντος κρέατος εξήλθαν από την αποθήκη ομοίως, είναι βέβαιο ότι μόνο 89,9 % κρέατος πρέπει να θεωρηθεί ότι παρέμεινε στη αποθήκη σε περίπτωση που πρέπει να συνυπολογισθούν στο εξελθόν της αποθήκης κρέας τα ανήκοντα σ' αυτό αλλά μη εξελθόντα της αποθήκης τμήματα κνημών και κοιλιακού τοιχώματος.

9. Το Hessischer Verwaltungsgerichtshof υπέβαλε στο Δικαστήριο το κατά τα ανωτέρω προδικαστικό ερώτημα, προκειμένου να εκδοθεί απόφαση επί του επιμάχου αυτού ζητήματος.

10. Το άρθρο 4, παράγραφος 2, ορίζει:

Αν η ποσότητα που αποθεματοποιείται ως έχει ή σε περίπτωση κοπής ή αποστέωσης, η ποσότητα μη αποστεωμένου κρέατος που χρησιμοποιείται είναι μικρότερη από την ποσότητα για την οποία είχε συναφθεί η σύμβαση και

α) μεγαλύτερη από [ή ίση προς] το 90 % της ποσότητας αυτής, η ενίσχυση που αναφέρεται στο άρθρο 1, παράγραφος 1, δεύτερο εδάφιο, μειώνεται ανάλογα

β) μικρότερη από το 90 % της ποσότητας αυτής, η ενίσχυση στην ιδιωτική αποθεματοποίηση δεν καταβάλλεται.

11. Οι γερμανικές αρχές δεν κατέθεσαν παρατηρήσεις στο Δικαστήριο, αλλά οι λόγοι στους οποίους αυτές στηρίζουν την άποψή τους προκύπτουν σαφώς από τη Διάταξη περί παραπομπής. Κατά την άποψη των γερμανικών αρχών, ο αποθεματοποιών υποχρεούται να αποθεματοποιεί ολόκληρα εμπρόσθια τεταρτημόρια. Η δυνατότητα αποθεματοποιήσεως αποστεωμένου κρέατος προβλέφθηκε αποκλειστικά για την εξοικονόμηση χώρου για την αποθεματοποίηση. Τα τεμάχια κρέατος τα οποία αποθεματοποιήθηκαν μετά την αποστέωση έπρεπε, επομένως, καθ' όλη τη διάρκεια της αποθεματοποιήσεως να μπορούν να αποτελούν ολόκληρα εμπρόσθια τεταρτημόρια, η δε κατά το άρθρο 4, παράγραφος 2, επιτρεπομένη έξοδος από την αποθήκη μπορεί, επομένως, να περιλαμβάνει επίσης μόνο ολόκληρα εμπρόσθια τεταρτημόρια. Δια του τρόπου αυτού διασφαλίζεται το να μη παραμένουν στην αποθήκη μόνο τα ολιγότερον αξιόλογα τμήματα των εμπροσθίων τεταρτημορίων αλλά και τα αξιολογότερα τμήματα του κρέατος, τα οποία, επειδή μπορούν να πωληθούν στην κοινοτική αγορά με κέρδος, δεν παραμένουν στην αποθήκη.

12. Η επιχείρηση και η Επιτροπή ερμηνεύουν τη διάταξη διαφορετικά. Κατά τη γνώμη μου, η άποψή τους είναι ορθή.

Ευσταθεί μεν ότι, κατά το άρθρο 4, παράγραφος 1, όπως οι γερμανικές αρχές ανέφεραν, καταρχήν πρέπει να αποθεματοποιούνται ολόκληρα τα αποστεωμένα εμπρόσθια τεταρτημόρια. Εντούτοις, πρέπει να συμφωνήσω με την επιχείρηση και την Επιτροπή ότι από το άρθρο 4, παράγραφος 2, δεν μπορεί να συναχθεί ότι η επιχείρηση πρέπει να παίρνει από την αποθήκη ολόκληρα εμπρόσθια τεταρτημόρια αν κάνει χρήση της δυνατότητας να παίρνει από την αποθήκη ένα μικρό μέρος του αποθεματοποιηθέντος κρέατος, τηρουμένου του κανόνα του 90 %. Αυτή η απαίτηση δεν προκύπτει από το γράμμα της διατάξεως και δεν μπορεί να περιληφθεί στην ερμηνεία της. Ο σκοπός και το πλαίσιο του κανονισμού δεν παρέχουν επαρκή στοιχεία υπέρ της ερμηνείας των γερμανικών αρχών, η οποία θα σήμαινε περιορισμό της ελευθερίας διαθέσεως του αποθεματοποιούντος. Μάλλον, σύμφωνα και με την άποψη της Επιτροπής, μπορεί να ληφθεί ως βάση ότι η εν λόγω απαίτηση αντίκειται προς τον σκοπό του κανονισμού, δηλαδή η αποθεματοποίηση να διασφαλίζεται σε όσο το δυνατό περισσότερες περιπτώσεις οπωσδήποτε, είναι ορθό ότι η απαίτηση αυτή δύσκολα θα μπορούσε να τύχει εφαρμογής.

Πρόταση

13. Επομένως, προτείνω στο Δικαστήριο να δώσει στο ερώτημα την εξής απάντηση:

Το άρθρο 4, παράγραφος 2, του κανονισμού 2267/84 έχει την έννοια ότι η αξίωση ενισχύσεως εξακολουθεί να υφίσταται σε περίπτωση που τμήματα αποστεωμένων βοείων εμπροσθίων τεταρτημορίων εξέρχονται από την αποθήκη πριν από την παρέλευση του ελαχίστου χρονικού διαστήματος αποθεματοποιήσεως, το δε παραμένον στην αποθήκη κρέας αποτελεί συνολικά τουλάχιστον το 90 % της συμφωνηθείσας ποσότητας, χωρίς κατ' αυτό να έχει σημασία αν το εναπομένον κρέας μπορεί ακόμη να αποτελεί πλήρη αποστεωμένα εμπρόσθια τεταρτημόρια.

(*) Γλώσσα του πρωτοτύπου: η δανική.

(1) - ΕΕ 1984, L 208, σ. 31.